Page:Ludus Coventriae (1841).djvu/417

 Myn handys are ser bothe tweyne. O! Peter, now prey thi God for me here: In Cayfas halle when thou were seyne, And of the, Peter, a mayde acusid there, I halpe the tho; now helpe me ageyne; That I were hol outh of this fere, Sum medycyne me lere. Petrus. I may not tend to the, sere, at this hour, ffor ocupacyon of this body of honour; But nevertheles beleve in Jhesu Criste oure Saveyour,            And that this was his moder that we bere on bere. Primus Princeps. I beleve in Jhesu, mannys salvacyon. Petrus. In Goddis name go doun than, and this body honure. Primus Princeps. Now mercy, God, and gromercy of this savacyon! In Jhesu and his moder to beleve ever I senere. Petrus. Than take youe holy palme, and go to thi nacyon,  And bid hem beleve in God, yif they wyl be pure; And towche hem ther wyth, both hed, hand, and facyon,   And of her sekenesse they schal have cure;             And ellis in here peynys indure. Primus Princeps. Gromercy, holy fader Peter, I schal do as the me teche her, Thankyng God ever in my speche her,            Wyth hye repentaunce and herte most mure. Hic portabunt feretrum ad locum sepulture.

Petrus. Now, holy brether, this body let us take,  And, wyth alle the worschepe we may, ley it in the grave, Kyssyng it alle at onys for here sonys sake:   Now insence ye, and we schal put here in this cave. Hic ponent corpus in sepulcrum, insensantes et cantantes.